Orania en Mandela deel standpuntCarel Boshoff, leier van die Orania Beweging Die Orania Beweging en voormalige president Nelson Mandela het dieselfde standpunt van wedersydse erkenning gemeen, het dié organisasie Vrydag in ŉ huldeblyk aan die staatsman gesê. “Ons deel die standpunt saam met hom dat wedersydse erkenning eerder as die ontkenning van ons [kulturele en politieke] verskille die basis van konstruktiewe samewerking gaan wees,” het Carel Boshoff, leier van die Orania Beweging, in ŉ verklaring gesê. “Daar was ŉ spesiale waardering vir sy besoek aan en volgehoue belangstelling in Orania en die gesinne van Boshoff en Verwoerd.” Boshoff het sy medelye betoon aan Mandela se gesin en die Suid-Afrikaners wat hom as ŉ vaderfiguur beskou het. Alhoewel hulle nie dieselfde politieke standpunt gedeel het nie, het Boshoff gesê Mandela se nalatenskap sal vir hom ŉ plek in Suid-Afrikaanse geskiedenis verseker. Pres. Jacob Zuma het Donderdagaand 5 Desember aangekondig Madiba het omstreeks 20:50 by sy huis in Houghton, Johannesburg, heengegaan. Vlae in die land sal halfstok hang tot ná die begrafnis.